钦定古今图书集成/历象汇编/庶征典/第013卷 > 《论灾异》刘敞
## 钦定古今图书集成/历象汇编/庶征典/第013卷 > 《论灾异》刘敞

臣伏以圣王所甚畏事者莫如天，所甚听用者莫如
民，是故观天意于灾祥，察民情于谣俗，因灾祥以求
治之得失，原谣俗以知政之善否，诚少留意，则皆粲
然矣。前古圣贤之君，莫不循此以导其下；忠信之臣，
莫不缘此以讽其上；上下相饬，而自天祐之。切见朝
廷每有吉应嘉瑞，则公卿称贺，至于灾异非常可怪
之事，则寂然莫有言者。虽归美将顺，臣子之常操，而
于儆戒吁俞，理似未尽。陛下复不自延问，以求天意，
恐非所谓“小心翼翼，昭事上帝，聿怀多福”者也。臣愚
以谓《五经》灾异之说，最深最切。设四方所上奇物怪
变，妖孽沴疾，有非常可疑者，宜使儒学之臣，据经义，
傅时事以言。若其言是可以当天意，若其言非足以
广圣聪，如近日雨雪骤寒，人有冻死者，此亦灾异之
一端矣。惟聪明睿智，忧深思远，顺时防微，不可不虑也。臣忝近列，愚不能通古今，切观前世商高宗、周成
王畏天威，享福祚之益，诚愿陛下留意于此，臣不胜
区区。